Leeu-aanval: Vrou se naam bekend | Maroela Media
Katherine Chappell. Foto: Instagram
Die Amerikaanse toeris wat Maandagmiddag by die Leeupark in Honeydew, Johannesburg, deur ŉ leeuwyfie doodgebyt is, se naam is bekend.
Die Daily Mail het die oorledene as Katherine Chappell (29) geïdentifiseer. Chappell was ŉ produksie-assistent van New York wat aan verskeie bekroonde televisiereekse en films gewerk het, soos Game of Thrones, The Secret Life of Walter Mitty en Noah.
Scott Simpson, woordvoerder van die Leeupark, het vroeër aan Maroela Media gesê Chappell was glo saam met ŉ onafhanklike toergids in ŉ motor toe hulle deur een van die leeukampe gery het. Volgens Simpson het ooggetuies getuig dat albei die motor se vensters deurentyd oop was.
‘n Strokie van die Six Cocktail-kroeg in Melville, Johannesburg wat Katherine Chappell op sosiale media geplaas het. Foto: Instagram
ŉ Leeuwyfie het by die venster aan die passasierskant ingespring en Chappell gebyt. ŉ Ambulans is dadelik na die toneel uitgeroep, maar sy is dood terwyl paramedici besig was om haar te behandel. Die toeroperateur het ook beserings opgedoen in ŉ poging om die leeu van Chappell af te weer en is in die hospitaal opgeneem.
Intussen het Daily Mail berig die toeroperateur is Pierre Potgieter (66) van Kalabash Tours. Ten spyte van verskeie pogings deur Maroela Media, kon die maatskappy nie vir kommentaar bereik word nie.
Volgens Chappell se aanlyn-profiel het sy haar besoek aan Suid Afrika geniet. Ongeveer ‘n week gelede het sy ‘n foto op Instagram geplaas van haarself met ‘n drankie in die hand en die woorde, “Me likey Joburg”. Sondag het sy nog ŉ foto gedeel van ŉ strokie wat sy by die Six Cocktail-kroeg in Melville, Johannesburg gekry het. By die foto het sy geskryf dit is opvallend hoe goedkoop die drankies is en bevestig die pryse word in rand aangedui.
Volgens Simpson was verteenwoordigers van die Amerikaanse konsulaat Maandagaand by die Leeupark en sou hulle Chappell se familie van die voorval in kennis stel. Die leeu sal waarskynlik binnekort na ŉ ander perseel geskuif word.
Dis vreeslik hartseer dat haar jong lewe kortgeknip is en ek voel baie jammer vir haar familie en vriende.
Die feit is dat sy en die “gids” die reels gebreek het deur met oop vensters te ry. Dit is soek vir moelikheid.
Ja nee! Leeus het besige naweek gehad. Ook die Warathas opgevreet.
Ek “like” Leeus en die Leeus waarvan jy praat.
Ek het met eers gedink sy en haar man het n kar gehuur en was in hul onkunde op hul eie daar en het net die kennisgewings geignoreer, maar n gids behoort mos van beter te weet, hy moes nie toegelaat het dat die vensters oop was nie. Dis baie hartseer dat haar jong en suksesvolle lewe deur iets wat verhoed kon word tot n einde moes kom.